**ΨΗΦΙΣΜΑ**

**ΠΡΩΤΟΒΑΘΜΙΩΝ ΣΩΜΑΤΕΙΩΝ ΥΠΑΛΛΗΛΩΝ ΥΕΘΑ (ΓΕΣ-ΓΕΑ) Ν.ΛΑΡΙΣΑΣ**

Τα Διοικητικά Συμβούλια των Πρωτοβάθμιων Σωματείων των Υπαλλήλων του ΥΕΘΑ (ΓΕΣ – ΓΕΑ) του νομού Λάρισας, ορθώνουμε το ανάστημά μας και ενώνουμε τις φωνές διαμαρτυρίας μας απέναντι στις αντιλαϊκές πολιτικές της Συγκυβέρνησης ΣΥΡΙΖΑ-ΑΝΕΛ που εφαρμόζει μνημονιακές δεσμεύσεις και εντολές των Ξένων Δανειστών, έχοντας σαν στόχους υπαλλήλους που καθημερινώς εργάζονται σε χώρους, οι οποίοι χαρακτηρίζονται ως ανθυγιεινοί και επικίνδυνοι.

Η Συγκυβέρνηση ΣΥΡΙΖΑ – ΑΝΕΛ διακατεχόμενη από απόλυτο αυταρχισμό που θυμίζει μελανές εποχές της Ελληνικής Ιστορίας και χωρίς καμία διάθεση για διάλογο, συνέστησε επιτροπή για την εξέταση από μηδενική βάση του ζητήματος των ΒΑΕ και του ανθυγιεινού επιδόματος στο Δημόσιο Τομέα, την οποία απαρτίζουν αποκλειστικά επιστήμονες, γραφειοκράτες και ανώτατα στελέχη Υπουργείων, χωρίς καμία συμμετοχή εκπροσώπων των εργαζομένων αλλά και χωρίς καμία επίσκεψη και επιτόπου γνωμάτευση στους χώρους εργασίας.

Η παραπάνω επιτροπή είχε υποχρέωση μέχρι τις 30 Μάη να παραδώσει τις προτάσεις της σχετικά με τα κριτήρια χορήγησης του ανθυγιεινού επιδόματος, ωστόσο έκτοτε αγνοείται η τύχη του πορίσματος και βιώνουμε τον εμπαιγμό, την κοροϊδία και το κρυφτούλι της Συγκυβέρνησης, η οποία κρατά το πόρισμα ως επτασφράγιστο μυστικό, με μόνο δεδομένο την διακοπή καταβολής του επιδόματος από 01 Μαρ 2019.

Εμείς οι υπάλληλοι του ΥΕΘΑ, εργαζόμαστε καθημερινά στην πρώτη γραμμή του κινδύνου, εκτελώντας βαριές εργασίες συντήρησης σε ανθυγιεινά περιβάλλοντα (όπως Αεροδρόμια, Στρατιωτικά Εργοστάσια, Ναυστάθμους, Στρατιωτικά Νοσοκομεία και λοιπές Στρατιωτικές εγκαταστάσεις), χωρίς όμως να μας διατίθενται τα απαραίτητα μέτρα ατομικής προστασίας ή να εξασφαλίζονται οι συνθήκες ασφαλούς εργασίας, εξαιτίας των περικοπών όλων των μνημονιακών Κυβερνήσεων.

Κατόπιν των παραπάνω καταγγέλλουμε όλους τους υπόγειους σχεδιασμούς της Συγκυβέρνησης σχετικά με τα ΒΑΕ και τα Ανθυγιεινά στο Δημόσιο Τομέα και συμμετέχουμε στην 24ωρη Απεργία της 3ης Οκτωβρίου 2018 με τα παρακάτω αιτήματα :

1. Παράταση της καταληκτικής ημερομηνίας που αφορά το υφιστάμενο ανθυγιεινό που είναι στις 28 Φεβρουαρίου 2019, ώστε να υπάρξει χρόνος διαβούλευσης της επιτροπής με συμμετοχή εκπροσώπων των εργαζομένων και των συναρμόδιων Υπουργείων.
2. Καμία περικοπή και υποβάθμιση στο ανθυγιεινό επίδομα έτσι όπως χορηγείται σήμερα.
3. Επέκτασή του ανθυγιεινού και σε άλλες κατηγορίες και ειδικότητες που το δικαιούνται και έχουν εξαιρεθεί.
4. Επέκταση στους υπαλλήλους ορισμένου χρόνου, όπως και στους μόνιμους δικαιούχους.
5. Αναβάθμιση κατηγοριών από κατώτερη σε ανώτερη αιτιολογημένα με αντίστοιχη αύξηση στις οικονομικές παροχές.
6. Υπολογισμός των ΒΑΕ για μειωμένο χρόνο συνταξιοδότησης.
7. Να παραδοθεί το πόρισμα της αρμόδιας επιτροπής από το Υπουργείο Οικονομικών που αφορά τα ΒΑΕ
8. Πλήρη κάλυψη των εργασιακών χώρων του ελληνικού δημοσίου με τους απαραίτητους γιατρούς εργασίας και τεχνικούς ασφαλείας, καθώς και τη λήψη όλων των μέτρων που απαιτούνται για την ασφάλεια των εργαζομένων.

Τα μέλη των Σωματείων μας συμμετέχουν μαζικά στην 24ωρη Απεργία, με κορύφωση των κινητοποιήσεων, τον δίωρο αποκλεισμό της πύλης του 303 ΠΕΒ.

Στην Συγκυβέρνηση ΣΥΡΙΖΑ-ΑΝΕΛ και στους ξένους εντολείς της, ενωμένοι σαν μια γροθιά διαμηνύουμε :

**ΦΤΑΝΕΙ ΠΙΑ Ο ΕΜΠΑΙΓΜΟΣ ΚΑΙ Η ΚΟΡΟΙΔΙΑ !**

**ΚΑΤΩ ΤΑ ΧΕΡΙΑ ΑΠΟ ΤΟ ΑΝΘΥΓΕΙΝΟ – ΘΑ ΣΑΣ ΤΑ ΚΟΨΟΥΜΕ ΣΥΡΙΖΑ !**

ΤΑ ΔΣ ΤΩΝ ΣΩΜΑΤΕΙΩΝ ΥΠΑΛΛΗΛΩΝ ΥΕΘΑ (ΓΕΣ – ΓΕΑ) Ν. ΛΑΡΙΣΑΣ